text: নির্বাচনে সমস্যা নয়, এএফসি কাপের ম্যাচ যুবভারতীতেই খেলতে চায় এটিকে-মোহনবাগান – TheWall
  দ্য ওয়াল ব্যুরো: এএফসি কাপের ম্যাচ যুবভারতীতেই খেলতে চায় এটিকে-মোহনবাগান। তারা সেই মতো এশীয় ফুটবল কনফেডারেশনকে চিঠি দিয়েছে। জানিয়েছে, করোনা পরিস্থিতির কারণে হোম কোয়ারেন্টিনে থাকা সম্ভব নয় বিভিন্ন শহরে গিয়ে। সেই কারণে একটি কেন্দ্রে ম্যাচ হলে সেই সমস্যা দূর হবে।
  সেটি না হয় অনুরোধ করে করা হল, কিন্তু সেইসময় নির্বাচনের আবহ থাকবে। তখন কি সম্ভব হবে কলকাতায় ম্যাচ সংগঠিত করা? এই নিয়ে এটিকে-মোহনবাগানের শীর্ষ আধিকারিক উৎসব পারেখ জানিয়েছেন, ''শুক্রবার যে নির্বাচনের তারিখ দেখেছি, তাতে মে মাসের আগেই নির্বাচন শেষ হয়ে যাবে। আমাদের এএফসি কাপের ম্যাচ রয়েছে মে মাসের মাঝামাঝি সময়ে। তখন নির্বাচনের ফল বেরনোর সময় হয়ে যাবে। অতএব, সমস্যা হওয়ার কথা নয়।''
  এটিকে- মোহনবাগান আধিকারিক এও বলে রেখেছেন, যদি একান্তই রাজ্য সরকার পুলিশ দিতে না পারে, সেক্ষেত্রে আমরা নিরাপত্তার ব্যবস্থা করে নেব প্রাইভেট এজেন্সি দিয়ে। আগে জানতে হবে আমাদের ম্যাচ কবে দেওয়া হবে। প্রসঙ্গত, রয় কৃষ্ণদের গ্রুপে রয়েছে বাংলাদেশের বসুন্ধরা ক্লাব ও মালদ্বীপের মাজিয়া ক্লাব।
  এদিকে, এএফসি চ্যাম্পিয়ন্স লিগে খেলার যোগ্যতা অর্জন করতে হলে মুম্বই সিটি এফসি-র বিরুদ্ধে রবিবার লিগের শেষ ম্যাচে এক পয়েন্ট পেতে হবে এটিকে মোহনবাগানকে। অর্থাৎ, ড্র করলেই এএফসি চ্যাম্পিয়ন্স লিগের টিকিট হাতে পেয়ে যাবে এটিকে মোহনবাগান।
  এটিকে মোহনবাগান মিডিয়া টিমের প্রশ্নের উত্তরে ডেভিড উইলিয়ামস বলেছেন, ''শুধু ক্লাবের জন্য নয়, প্রত্যেক ফুটবলারের জন্যই রবিবারের ম্যাচটা খুব বড়। আমরা শেষ ছয় ম্যাচে যে ফুটবল খেলেছি, তেমন খেলতে পারলে মুম্বইয়ের বিরুদ্ধেও সাফল্য পাব। আমরা ড্র করার জন্য খেলতে নামব না। রবিবার জেতার জন্যই নামব।''
  গত ম্যাচে ওড়িশা এফসি-র বিরুদ্ধে ৬-১ ব্যবধানে জিতেছে মুম্বই। তবে প্রতিপক্ষের বড় ব্যবধানে জেতা নিয়ে আমল দিতে চাইছেন না উইলিয়ামস। তিনি বলেন, "জানতে চাই না কাদের বিরুদ্ধে জিতেছে মুম্বই। তবে খেলা কঠিন হবে এটা জানি। আমরা লিগের শীর্ষে আছি। ড্র করলেই প্লে-অফে যেতে পারি, এটা ভেবে অনেকেরই মনে হতে পারে আমরা সুবিধাজনক জায়গায় আছি।''
  প্রীতম কোটাল অবশ্য বলছেন, তাঁরা আইএসএল শুরুর সময় থেকেই এএফসি চ্যাম্পিয়ন্স লিগে খেলার লক্ষ্য নিয়ে অভিযান শুরু করেছিলেন। বলেন, "শুরু থেকে চ্যাম্পিয়ন হওয়ার পাশাপাশি আমরা এএফসি চ্যাম্পিয়ন্স লিগে খেলার নজির গড়তে চেয়েছিলাম। সেটার অনেক কাছে চলে এসেছি, শুধু দরকার একটা পয়েন্ট। তবে মুম্বই ম্যাচে খালি এক পয়েন্টের লক্ষ্যে খেলব না, জেতার লক্ষ্য নিয়েই মাঠে যাব।"